《迁居有感示二三子》
宋代·周行己

四时忽代序，靡靡无停息。白露应节降，凉飔变晨夕。

閒居二十载，迁徙靡宁日。鸟鼠有巢穴，我居无定室。

田园固所乏，婚嫁何当毕。贫贱难为好，仁义寡所匹。

总总百年内，万事安可必。人生七十稀，我今五十一。

齿发已彫丧，肌肉乏腴实。固穷吾素分，苟得鲜终吉。

馀年当几何，任运非得失。

作者简介：温州永嘉人，字恭叔，号浮沚。哲宗元祐六年进士。师事程颐。徽宗崇宁中，官至太学博士。后为齐州教授，发明中庸之旨，邑人始知有伊洛之学。大观三年，罢归，筑浮沚书院以讲学。宣和中，除秘书省正字。有《浮沚集》。